Poliačik, Martin, poslanec NR SR (2018-06-21):
Áno, ďakujem veľmi pekne, pán predseda. Dušan, logický faul je terminus technicus, to nie je, že som ťa obvinil zo zámerného faulu. Logicky faul znamená, že si sa dopustil prečinu proti logike, ja som to nemyslel ako útok. A čo sa týka teda celej tejto rozpravy, trochu ma mrzí, že tá verejnoprávna podstata RTVS nebola naozaj primárnym, primárnou témou, o čom sme sa rozprávali a že oveľa viacej sa riešili politické konotácie tohto návrhu, než samotná podstata, preto by som sa rád vrátil naspäť. Nezávislé vedenie RTVS má byť v budúcnosti zaručením jeho zvyšujúcej sa kvality. A zvyšujúca sa kvalita RTVS má v budúcnosti prispieť ku stabilite našej spoločnosti. To je dôvod, prečo som si osvojil tento návrh, prečo som podporil, prečo som požiadal pána Maďariča o spoluprácu na jeho predložení do Národnej rady a to je tiež téma, o ktorej si myslím, že by sme sa všetci mali rozprávať. Lebo existujú v zásade dva proti sebe fungujúce princípy tak isto v prírode, vo vesmíre, ako aj v spoločnosti. Ten jeden je ten kreatívny a ten druhý je ten entropický. Entropia znamená, že sa nám veci rozpadajú pod rukami, že veci prestávame mať pod kontrolou a zároveň, že sa rozkladajú vzťahy, že sa rozkladá dôvera, že sa rozkladá dôvera nielen k štátu a jeho inštitúciám, ale aj dôvera ľudí medzi sebou. Organizácie a inštitúcie ako verejnoprávne médiá majú byť v protiklade k spoločenskej entropii. Na Slovensku sme mali výskum, ktorý skúmal mieru entropie v slovenskej spoločnosti a dosiahli sme také čísla, že keby to bola súkromná firma, tak už zbankrotuje. Preto by malo byť záujmom každého jedného a každej jednej z nás s tým niečo robiť. Ja nehovorím, že tento návrh zákona to dokáže na úrovni RTVS celé zriešiť, poriešiť a napraviť. Ja hovorím, že môže byť tento návrh zákona prvou lastovičkou, začiatkom diskusie, na základe ktorej by sme proti spoločenskej entropii na Slovensku mohli začať bojovať. Nesúhlasím s tým, že zbor voliteľov je menej demokratický a rovnako nesúhlasím s tým, že je menej odborným orgánom, než Národná rada. Do Národnej rady Slovenskej republiky nikto nebol a nebude zvolený na základe svojho prehľadu o mediálnom prostredí. Nikto nebude a nebol zvolený na základe dokonalej znalosti toho, akým spôsobom má byť riadená verejnoprávna televízia alebo verejnoprávny rozhlas, alebo iné verejnoprávne médium. To nie je kvalifikačným predpokladom pre získanie mandátu poslanca Národnej rady. A preto ak pán Jarjabek tvrdí, že Národná rada je odborne lepšie vybavená, čo sa týka prehľadu o riadení RTVS, než by mal, než by bol zbor voliteľov, kde minimálne dvaja ľudia nutne musia mať vedomosti, ako má byť RTVS riadená a ako vyzerá mediálne prostredie, tak nevychádza z reality. Vychádzate, pán poslanec, vychádzaš z toho, kto je v parlamente dnes. Ale technicky nie je pravda, ani inštitucionálne nie je pravda, že 150 zvolených poslancov Národnej rady sú odborne lepšie vybavenými ľuďmi, čo sa týka posúdenia chodu a manažovania RTVS, než by bol zbor voliteľov tak, ako ho navrhujeme v tomto zákone. To jednoducho nie je založené na pravde. Je legitímnou diskusiou, či je to demokratické. Ja som presvedčený o tom, že ak demokracia má byť ochranou záujmov čo najširších vrstiev obyvateľstva, potom demokratické princípy tento návrh spĺňa. Predpokladám, že nebude schválený, ale veľmi dúfam, že dnešná diskusia povedie k možným budúcim zmenám, že RTVS sa z dnešnej situácie bude pomaly dostávať von, aj čo sa týka kvality, aj čo sa týka transparentnosti, aj čo sa týka efektivity a že budúce vedenie RTVS už nebudeme podrobovať tak veľkej kritike, ako musíme, bohužiaľ, práve v tejto chvíli podrobovať to dnešné. Ďakujem veľmi pekne.